*Projekts*

LATVIJAS REPUBLIKAS MINISTRU KABINETS

2016. gada \_\_. \_\_\_ Noteikumi Nr. \_\_

Rīgā prot. Nr. \_\_ \_\_. §)

**Ministru kabineta noteikumu projekts** "**Brīdinājumu par ietekmi uz veselību noformēšanas un novietošanas prasības un kārtība, kādā ražotājs vai importētājs ziņo par kombinēto brīdinājumu par ietekmi uz veselību izvietošanu**"

Izdoti saskaņā ar

*Tabakas izstrādājumu,*

*augu smēķēšanas produktu,*

*elektronisko smēķēšanas ierīču un*

*to šķidrumu aprites likuma*

*7.panta sesto daļu*

**I. Vispārīgais jautājums**

1. Noteikumi nosaka:

1.1. uz tabakas izstrādājumu, augu smēķēšanas produktu, elektronisko cigarešu un uzpildes flakonu iepakojuma izvietojamo brīdinājumu par ietekmi uz veselību noformējumu un novietojumu;

1.2.uz smēķēšanai paredzētā tabakas izstrādājuma iepakojuma vienības un ārējā iepakojuma izvietojamos kombinētos brīdinājumus par ietekmi uz veselību un tajos ietveramos rakstveida brīdinājumus;

1.3. kārtību, kādā ražotājs vai importētājs ziņo par kombinēto brīdinājumu par ietekmi uz veselību izvietošanu.

**II. Vispārīgās prasības**

2. Uz tabakas izstrādājumu iepakojuma vienības un jebkāda ārējā iepakojuma izvietotie brīdinājumi par ietekmi uz veselību aizņem visu tiem paredzēto virsmu, un tos nekomentē, nepārfrāzē un uz tiem neizdara nekādas atsauces.

3. Brīdinājumi par ietekmi uz veselību, kas atrodas uz iepakojuma vienības vai jebkāda ārējā iepakojuma ir drukāti tā, lai:

3.1. tos nevarētu noņemt vai izdzēst un tie būtu pilnībā redzami, tostarp tie nav daļēji vai pilnīgi noslēpti vai pārtraukti, izmantojot nodokļu markas, cenu zīmes, drošības elementus, apvalkus, apvākojumus, kastītes vai citus līdzekļus;

3.2. atverot iepakojuma vienību, brīdinājumi par ietekmi uz veselību paliek neskarti. Iepakojuma vienībai ar atliecamu augšējo vāciņu brīdinājumus par ietekmi uz veselību iepakojuma vienības atvēršanas brīdī var pārplēst, bet vienīgi tā, lai tiktu nodrošināts teksta, fotoattēlu un informācijas par smēķēšanas atmešanu grafiskais veselums un uzskatāmība.

4. Uz iepakojuma vienības izvietotie brīdinājumi par ietekmi uz veselību nekādā veidā neslēpj un nepārtrauc nodokļu markas, cenu zīmes, izsekošanas un identificēšanas zīmes un drošības elementus.

5. Uz smēķēšanai paredzētā tabakas izstrādājuma iepakojuma vienības un jebkāda ārējā iepakojuma izvietojamo vispārīgo brīdinājumu, informatīvo uzrakstu, kombinēto brīdinājumu par ietekmi uz veselību, kā arī uz bezdūmu tabakas izstrādājumu iepakojuma vienības un jebkāda ārējā iepakojuma izvietojamo brīdinājumu par ietekmi uz veselību izmēru aprēķina attiecībā pret konkrēto virsmu, kad iepakojuma vienība vai ārējais iepakojums ir aizvērts.

6. Uz tabakas izstrādājuma iepakojuma vienības un jebkāda ārējā iepakojuma izvietotos brīdinājumus par ietekmi uz veselību ieskauj 1 milimetru plata melna līnija brīdinājumiem par ietekmi uz veselību paredzētā laukuma iekšpusē.

7. Patērētājiem paredzētie attēli, kuros reproducēta iepakojuma vienība vai jebkāds ārējais iepakojums, atbilst tabakas izstrādājumu, augu smēķēšanas produktu, elektronisko cigarešu un to uzpildes flakonu apriti regulējošo normatīvo aktu prasībām.

8.Uz tāda tabakas izstrādājuma iepakojuma vienības, kas nav cigaretes un tinamā tabaka maisiņos, brīdinājumi par ietekmi uz veselību var būt drukāti uz uzlīmēm, ja šādas uzlīmes nav noņemamas.

**III. Vispārīgā brīdinājuma un informatīvā uzraksta izvietošanas prasības uz smēķēšanai paredzēta tabakas izstrādājuma iepakojuma vienības un jebkāda ārējā iepakojuma**

9. Uz smēķēšanai paredzētā tabakas izstrādājuma iepakojuma vienības un jebkāda ārējā iepakojuma izvietotais vispārīgais brīdinājums un informatīvais uzraksts sedz 50% no virsmas, uz kuras tas uzdrukāts.

10. Uz cigarešu paciņas un tinamās tabakas taisnstūra paralēlskaldņa formas iepakojuma vispārīgais brīdinājums atrodas uz vienas iepakojuma vienības sānu virsmas apakšējās daļas, bet informatīvais uzraksts - uz otras sānu virsmas apakšējās daļas. Šie brīdinājumi par ietekmi uz veselību ir vismaz 20 milimetrus plati.

11. Uz smēķēšanai paredzētā tabakas izstrādājuma iepakojuma vienības, kas veidota kā kastīte ar sānos piestiprinātu atvāžamu vāciņu, kuru atverot kastītes sānu virsma tiek sadalīta divās daļās, sānu virsma ir vismaz 16 milimetrus augsta. Uz šādas iepakojuma vienības vispārīgo brīdinājumu drukā pilnībā uz sadalītās virsmas lielākās daļas un uz augšējās virsmas iekšējās daļas, kas ir redzama, iepakojumu atverot, bet informatīvo uzrakstu- uz pilnībā sadalītās virsmas lielākās daļas.

12. Uz tinamās tabakas iepakojuma vienības, kas veidota kā četrstūraina kabata ar pārloku, kas sedz atveri (salokāms maisiņš vai plakanas pamatnes maisiņš), vai kā maisiņš ar pamatni (stāvus nostatāms maisiņš) vispārīgo brīdinājumu un informatīvo uzrakstu drukā uz virsmām, uz kurām tie ir pilnībā redzami.

13. Uz plakanas pamatnes maisiņa un salokāma maisiņa vispārīgo brīdinājumu un informatīvo uzrakstu izvieto un noformē atbilstoši šo noteikumu 1.pielikuma 1. un 2.sadaļai, ievērojot šādus nosacījumus:

13.1.  vispārīgo brīdinājumu un informatīvo uzrakstu drukā uz divām virsmām, kas redzamas, kad iepakojuma vienība ir pilnībā atvērta;

13.2. vispārīgo brīdinājumu un informatīvo uzrakstu izvieto attiecīgo virsmu augšējā malā;

13.3. vispārīgo brīdinājumu drukā uz augšējās virsmas.

14. Uz salokāma maisiņa, kas veidots no polietilēna, polipropilēna vai laminēta materiāla vispārīgo brīdinājumu un informatīvo uzrakstu izvieto un noformē atbilstoši šo noteikumu 1.pielikuma 3. sadaļai, ievērojot šādus nosacījumus:

14.1. informatīvo uzrakstu izvieto uz virsmas, kas redzama, kad iepakojuma vienība ir daļēji atlocīta;

14.2. vispārīgo brīdinājumu izvieto uz apakšējās virsmas, kas redzama, kad iepakojuma vienība ir pilnībā atvērta;

14.3. nedrīkst apdrukāt vai jebkādā citādā veidā izmantot pārloka iekšpusi, kas redzama, kad iepakojuma vienība ir pilnībā atvērta;

14.4. vispārīgo brīdinājumu un informatīvo uzrakstu izvieto attiecīgo virsmu, uz kurām tie uzdrukāti, augšējā malā.

15. Uz stāvus nostatāmā maisiņa vispārīgo brīdinājumu un informatīvo uzrakstu izvieto un noformē atbilstoši šo noteikumu 1.pielikuma 4.sadaļai, ievērojot šādus nosacījumus:

15.1.   vispārīgo brīdinājumu un informatīvo uzrakstu izvieto uz pamatnes virsmām, kas redzamas, kad stāvus nostatāmais tinamās tabakas maisiņš ir nolikts guļus ar aizmuguri uz leju;

15.2. vispārīgo brīdinājumu drukā uz virsmas, kas atrodas virs stāvus nostatāmā tinamās tabakas maisiņa pamatnes locījuma līnijas;

15.3. informatīvo uzrakstu drukā uz virsmas, kas atrodas zem stāvus nostatāmā tinamās tabakas maisiņa locījuma līnijas;

15.4. virsmu laukumu aprēķina, izmantojot izmērus, kad malas ir noslēgtas.

16. Uz tinamās tabakas iepakojuma vienības, kas veidota kā cilindrisks iepakojums, vispārīgo brīdinājumu drukā uz vāciņa ārējās virsmas, bet informatīvo uzrakstu- uz vāciņa iekšējās virsmas.

17. Uz smēķēšanai paredzētā tabakas izstrādājuma iepakojuma vienības un ārējā iepakojuma vispārīgais brīdinājums un informatīvais uzraksts ir drukāti ar melnu krāsu *Helvetica* treknrakstā uz balta fona un tie ir izvietoti tiem paredzētās virsmas centrā. Uz taisnstūra paralēlskaldņa formas iepakojuma vienības un jebkāda ārēja iepakojuma vispārīgais brīdinājums un informatīvais uzraksts ir izvietoti paralēli iepakojuma vienības vai ārējā iepakojuma sānu malai.

**IV. Kombinētā brīdinājuma par ietekmi uz veselību novietojuma prasības**

18. Uz katras smēķēšanai paredzētā tabakas izstrādājuma iepakojuma vienības un jebkāda ārējā iepakojuma izvietotais kombinētais brīdinājums par ietekmi uz veselību:

18.1. ietver vienu no šo noteikumu 2.pielikumā iekļautajiem attēliem, kas sastāv no attiecīga krāsaina fotoattēla un viena no šo noteikumu 3.pielikumā minētajiem rakstveida brīdinājumiem;

18.2 ietver Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likuma 7.pantā noteikto informāciju par smēķēšanas atmešanu;

18.3 ir izvietots gan uz iepakojuma vienības, gan ārējā iepakojuma priekšējās un aizmugurējās virsmas un sedz 65 % no katras virsmas, uz kuras tas ir izvietots. Uz katras iepakojuma vienības un katra ārējā iepakojuma izvieto vienu un to pašu rakstveida brīdinājumu un attiecīgo krāsaino fotoattēlu uz abām iepakojuma vienības un ārējā iepakojuma virsmām, uz kurām tie ir izvietoti. Uz cilindriskiem iepakojumiem divi kombinētie brīdinājumi par ietekmi uz veselību ir izvietoti vienādā attālumā viens no otra un katrs brīdinājums par ietekmi uz veselību sedz 65 % no izliektās virsmas attiecīgās puses;

18.4.atrodas iepakojuma vienības un jebkāda ārējā iepakojuma augšējā malā un ir izvietoti tādā pašā virzienā kā jebkāda cita uz tās pašas iepakojuma virsmas esošā informācija.

18.5. cigarešu iepakojuma vienību gadījumā atbilst šādām dimensijām:

18.5.1. augstums: ne mazāks kā 44 milimetri;

18.5.2. platums: ne mazāks kā 52 milimetri.

19. Kombinētos brīdinājumus par ietekmi uz veselību iedala trīs komplektos atbilstoši šo noteikumu 2.pielikumam. No šiem komplektiem katrā konkrētajā gadā izmanto vienu komplektu, kuru ik gadu rotācijas kārtībā nomaina. Katrs kombinētais brīdinājums par ietekmi uz veselību, kas pieejams lietošanai konkrētā gada laikā, uz katra smēķēšanai paredzētā tabakas izstrādājuma zīmola attēlojams pēc iespējas vienlīdzīgā skaitā.

20. Ražotājs vai importētājs ne vēlāk kā mēneša laikā pēc smēķēšanai paredzētā tabakas izstrādājuma laišanas tirgū rakstveidā paziņo Veselības inspekcijai par konkrētajā gadā izmantoto kombinēto brīdinājumu par ietekmi uz veselību komplektu.

21. Ražotājs kombinētos brīdinājumus par ietekmi uz veselību atkarībā no to augstuma un platuma izvieto šādos formātos:

21.1. ja kombinētā brīdinājuma par ietekmi uz veselību augstums ir lielāks par 70 % no tā platuma, kombinētos brīdinājumus par ietekmi uz veselību izvieto stabiņveida formātā atbilstoši šo noteikumu 4.pielikuma 1.sadaļā norādītājam;

21.2. ja kombinētā brīdinājuma par ietekmi uz veselību augstums ir lielāks par 20 %, bet mazāks par 65 % no tā platuma, kombinētos brīdinājumus par ietekmi uz veselību izvieto blakusizkārtojuma formātā atbilstoši šo noteikumu 4.pielikuma 2. Sadaļā norādītājam;

21.3. ja kombinētā brīdinājuma par ietekmi uz veselību augstums ir lielāks par vai vienāds ar 65 %, bet mazāks par vai vienāds ar 70 % no tā platuma, var izmantot vai nu stabiņveida vai blakusizkārtojuma formātu ar nosacījumu, ka visi kombinētā brīdinājuma par ietekmi uz veselību elementi saglabājas pilnībā redzami un nav deformēti.

22. Stabiņveida formāta gadījumā atbilstoši šo noteikumu 4.pielikuma 1.sadaļā norādītājam fotoattēlu izvieto kombinētā brīdinājuma par ietekmi uz veselību augšpusē, savukārt rakstveida brīdinājumu un informāciju par smēķēšanas atmešanu drukā zem fotoattēla. Fotoattēls aizņem 50 %, rakstveida brīdinājums - 38 % un informācija par smēķēšanas atmešanu- 12 % no kombinētā brīdinājuma par ietekmi uz veselību virsmas laukuma, kas ir ārējās melnās apmales iekšpusē.

23. Blakusizkārtojuma formāta gadījumā atbilstoši šo noteikumu 4.pielikuma 2.sadaļā norādītājam fotoattēlu izvieto kombinētā brīdinājuma par ietekmi uz veselību kreisajā pusē, rakstveida brīdinājumu- augšējā labajā pusē un informāciju par smēķēšanas atmešanu- apakšējā labajā pusē. Fotoattēls aizņem 50 %, rakstveida brīdinājums - 40 % un informācija par smēķēšanas atmešanu -10 % no kombinētā brīdinājuma par ietekmi uz veselību virsmas laukuma, kas ir ārējās melnās apmales iekšpusē.

24. Ja iepakojuma vienības vai ārējā iepakojuma formas dēļ kombinētā brīdinājuma par ietekmi uz veselību augstums ir mazāks par vai vienāds ar 20 % no tā platuma, kombinēto brīdinājumu par ietekmi uz veselību atbilstoši šo noteikumu 4.pielikuma 3.sadaļā norādītajam izvieto īpaši platā blakusizkārtojuma formātā. Šajā formātā fotoattēls aizņem 35 %, rakstveida brīdinājums – 50% un informācija par smēķēšanas atmešanu – 15 % no kombinētā brīdinājuma par ietekmi uz veselību virsmas laukuma, kas ir ārējās melnās apmales iekšpusē.

25. Kombinēto brīdinājumu par ietekmi uz veselību drukā, izmantojot četru krāsu modeli – CMYK (ciānfuksīndzeltenmelnais krāsu modelis). Visi elementi melnā krāsā atbilst C0, M0, Y0 un K100, un elementi silti dzeltenā krāsā atbilst C0, M10, Y100 un K0. Kombinēto brīdinājumu par ietekmi uz veselību reproducē ar minimālo izšķirtspēju 300 dpi, ja to drukā faktiskajā izmērā.

26. Rakstveida brīdinājumu drukā baltā krāsā uz melna fona, bet informāciju par smēķēšanas atmešanu- melnā krāsā uz silti dzeltena fona, atbilstoši šo noteikumu 4.pielikumam.

27. Ja izmanto blakusizkārtojuma formātu, apvērsto stabiņveida formātu vai īpaši plato blakusizkārtojuma formātu, laukumā, kas paredzēts informācijai par smēķēšanas atmešanu, starp informāciju par smēķēšanas atmešanu un fotoattēlu drukā 1 milimetru platu melnu līniju.

28. Ražotāji vai importētāji nodrošina, ka fotoattēls:

28.1. ir reproducēts, neizmantojot efektus, nepielāgojot krāsas, neveicot retušēšanu vai nepaplašinot fonu;

28.2. nav apcirpts pārāk tuvu attēla fokusa punktam vai pārāk tālu no tā;

28.3. ir mērogots proporcionāli, to neizstiepjot vai nesablīvējot.

29. Ražotāji nodrošina, ka:

29.1. rakstveida brīdinājums un informācija par smēķēšanas atmešanu ir pa kreisi līdzināta un vertikāli centrēta;

29.2. rakstveida brīdinājums un informācija par smēķēšanas atmešanu ir drukāta Neue Frutiger Condensed Bold šriftā;

29.3. rakstveida brīdinājums ir drukāts ar vienāda izmēra burtiem;

29.4. rakstveida brīdinājuma un informācijas par smēķēšanas atmešanu burtu izmērs ir pēc iespējas lielāks, lai nodrošinātu teksta maksimālu uzskatāmību;

29.5. rakstveida brīdinājuma minimālais burtu izmērs ir 6 pt un informācijas par smēķēšanas atmešanu minimālais burtu izmērs ir 5 pt;

29.6. atstarpe starp rakstu rindām ir par 2 pt lielāka nekā rakstveida brīdinājuma burtu izmērs un par 1–2 pt lielāka nekā informācijas par smēķēšanas atmešanu burtu izmērs;

29.7. rakstveida brīdinājums ir reproducēts, kā norādīts šo noteikumu 2.pielikumā, tostarp attiecībā uz lielo burtu lietojumu, bet izņemot numerāciju.

30. Kombinēto brīdinājumu par ietekmi uz veselību noformēšanai uz tāda smēķēšanai paredzētā tabakas izstrādājuma, kas nav cigaretes, tinamā tabaka un ūdenspīpju tabaka iepakojuma vienības un jebkāda ārējā iepakojuma, gadījumos, kad nav iespējams piemērot šo noteikumu 29.5. un 29.6.punktus, ražotāji vai importētāji var samazināt rakstveida brīdinājuma un informācijas par smēķēšanas atmešanu burtu izmēru vai atstarpi starp rakstu rindām ar nosacījumu, ka tiek saglabāti visi kombinēto brīdinājumu par ietekmi uz veselību elementi un tie ir pilnībā redzami.

31. Šo noteikumu 22.punktu nepiemēro kombinētajiem brīdinājumiem par ietekmi uz veselību, kas izvietojami iepakojuma vienības ar atliecamu augšējo vāciņu priekšpusē. Šādiem kombinētajiem brīdinājumiem par ietekmi uz veselību piemēro šādus nosacījumus:

31.1. ja vāciņš ir mazāks par šo noteikumu 22. un 23.punktā noteikto fotoattēlam paredzēto virsmas laukumu un 22. punktā ietvertās prasības ievērošana izraisītu to, ka fotoattēls iepakojuma atvēršanas brīdī tiek sadalīts:

31.1.1. rakstveida brīdinājumu izvieto kombinētā brīdinājuma par ietekmi uz veselību augšpusē, bet informāciju par smēķēšanas atmešanu un fotoattēlu- zem rakstveida brīdinājuma atbilstoši šo noteikumu 4.pielikuma 4.sadaļā norādītajam (apvērsts stabiņveida formāts);

31.1.2. fotoattēls aizņem vismaz 50% , rakstveida brīdinājums- vismaz 30% un informācija par smēķēšanas atmešanu- vismaz 10%, bet ne vairāk kā 12% no kombinētā brīdinājuma par ietekmi uz veselību virsmas laukuma, kas ir ārējās melnās apmales iekšpusē;

31.2. ja vāciņš ir lielāks par šo noteikumu 22 un 23.punktā fotoattēlam paredzēto virsmas laukumu un 22.punktā ietvertās prasības ievērošana izraisītu to, ka rakstveida brīdinājums vai informācija par smēķēšanas atmešanu iepakojuma atvēršanas brīdī tiek sadalīts:

31.2.1.fotoattēlu izvieto kombinētā brīdinājuma par ietekmi uz veselību augšpusē, bet rakstveida brīdinājumu un informāciju par smēķēšanas atmešanu- zem fotoattēla, atbilstoši šo noteikumu 4.pielikuma 1.sadaļā norādītajam;

31.2.2. fotoattēls aizņem vismaz 50 %, rakstveida brīdinājums - vismaz 30 % un informācija par smēķēšanas atmešanu- vismaz 10%, bet ne vairāk kā 12% no kombinētā brīdinājuma par ietekmi uz veselību virsmas laukuma, kas ir ārējās melnās apmales iekšpusē;

31.3. ražotāji nodrošina, lai neviens no šo noteikumu 18.1. un 18.2.punktā minētajiem kombinētā brīdinājuma par ietekmi uz veselību elementiem iepakojuma vienības atvēršanas brīdī netiktu sadalīts.

**V. Uz bezdūmu tabakas izstrādājuma, augu smēķēšanas produkta, elektroniskās cigaretes un uzpildes flakona iepakojuma izvietojamā brīdinājuma par ietekmi uz veselību noformējums**

32. Uz bezdūmu tabakas izstrādājuma, elektroniskās cigaretes un uzpildes flakona iepakojuma vienības un jebkāda ārējā iepakojuma brīdinājums par ietekmi uz veselību:

32.1. ir izvietots uz divām lielākajām virsmām;

32.2. ir izvietots paralēli galvenajam tekstam uz šim brīdinājumam paredzētās virsmas;

32.3. atbilst šo noteikumu 17.punktam.

33. Uz augu smēķēšanas produkta iepakojuma vienības brīdinājums par ietekmi uz veselību ir drukāts uz iepakojuma vienības priekšējās un aizmugurējās virsmas, kā arī uz jebkāda ārējā iepakojuma un atbilst šo noteikumu 17.punktam.

34. Uz bezdūmu tabakas izstrādājuma, augu smēķēšanas produkta, elektroniskās cigaretes un uzpildes flakona iepakojuma vienības un jebkāda ārējā iepakojuma izvietojamie brīdinājumi par ietekmi uz veselību sedz 30 % no virsmas, uz kuras tie ir uzdrukāti.

**VI. Noslēguma jautājumi**

35. Atzīt par spēku zaudējušiem 2008.gada 21.oktobra Ministru kabineta noteikumus Nr.868 "Noteikumi par tabakas izstrādājumu iepakojuma vienību papildināšanu ar krāsainiem fotoattēliem vai ilustrācijām" (Latvijas Vēstnesis, 2008, 167.nr.).

36. Tabakas izstrādājumus, kas līdz 2016.gada 19.maijam ražoti vai laisti tirgū un marķēti saskaņā ar 2008.gada 21.oktobra Ministru kabineta noteikumiem Nr.868 „Noteikumi par tabakas izstrādājumu iepakojuma vienību papildināšanu ar krāsainajiem fotoattēliem vai ilustrācijām”, atļauts laist tirgū līdz 2017.gada 20.maijam.

37.Šo noteikumu 14.punkts un 1. pielikuma 3.sadaļa ir spēkā līdz 2018.gada 20.maijam.

38.Tinamo tabaku maisiņos, kas ražota vai laista brīvā apgrozībā līdz 2018.gada 20.maijam un marķēta ar vispārīgo brīdinājumu un informatīvo uzrakstu atbilstoši šo noteikumu 14.punktam un 1.pielikuma 3.sadaļai, atļauts laist tirgū līdz 2019.gada 20.maijam.

39. Līdz 2019.gada 19.maijam kombinētos brīdinājumus par ietekmi uz veselību, kas drukāti uz kartona iepakojuma vienības aizmugurējās virsmas, novieto tieši zem akcīzes nodokļa markas. Ja iepakojuma vienība ir ražota no mīksta materiāla, akcīzes nodokļu marku var ievietot taisnstūra laukumā, tā, lai akcīzes nodokļa markas augstums nepārsniedz 13 milimetrus starp iepakojuma augšējo malu un kombinēto brīdinājumu par ietekmi uz veselību augšējo malu. Zīmolus vai logotipus nenovieto virs brīdinājuma par ietekmi uz veselību.

40. Noteikumi stājas spēkā 2016.gada 20.maijā.

**Informatīva atsauce uz Eiropas Savienības direktīvām**

Noteikumu projektā iekļautas tiesību normas, kas izriet no:

1) Eiropas Komisijas 2012.gada 7.marta direktīvas 2012/9/ES ar ko groza I pielikumu Eiropas Parlamenta un Padomes Direktīvā 2001/37/EK par dalībvalstu normatīvo un administratīvo aktu tuvināšanu attiecībā uz tabakas izstrādājumu ražošanu, noformēšanu un pārdošanu;

2)Eiropas Komisijas 2014.gada 12.marta direktīvas 2014/39/EK ar ko groza Direktīvu 2012/9/ES attiecībā uz tās transponēšanas datumu un pārejas perioda beigu termiņu;

3) Eiropas Parlamenta un Padomes 2014.gada 3.aprīļa direktīvas 2014/40/ES par dalībvalstu normatīvo un administratīvo aktu tuvināšanu attiecībā uz tabakas un saistīto izstrādājumu ražošanu, noformēšanu un pārdošanu un ar ko atceļ Direktīvu 2001/37/EK;

4) Eiropas Komisijas 2015.gada 13.jūlija direktīvas 2015/1139 ar ko Direktīvu 2012/9/ES groza attiecībā uz tās transponēšanas datumu un pārejas perioda beigu termiņu;

5) 2014.gada 10.oktobra Eiropas Komisijas deleģētā direktīvas 2014/109/ES ar ko groza Eiropas Parlamenta un Padomes Direktīvas 2014/40/ES II pielikumu, izveidojot galeriju ar ilustratīviem brīdinājumiem, kuri jāizvieto uz tabakas izstrādājumiem;

6) Eiropas Komisijas 2015.gada 24.septembra īstenošanas lēmuma 2015/1735 par vispārīgā brīdinājuma un informatīvā uzraksta precīzu izvietojumu uz tinamās tabakas, ko pārdod maisiņos;

7) Eiropas Komisijas 2015.gada 9.oktobra īstenošanas lēmuma 2015/1842 par kombinēto brīdinājumu par smēķēšanai paredzēto tabakas izstrādājumu ietekmi uz veselību izvietojuma, dizaina un formas tehniskajām specifikācijām.

Ministru prezidents Māris Kučinskis

Veselības ministrs Guntis Belēvičs

Iesniedzējs: Veselības ministrs Guntis Belēvičs

Vīza: Valsts sekretāre Solvita Zvidriņa

26.04.2016. 13.29

2744

Krūmiņa, 67876077

alise.krumina@vm.gov.lv

Jurševica, 67876186

anita.jursevica@vm.gov.lv